b'\n_START_ARTICLE_\n\xc5\xa0K Slavija Vara\xc5\xbedin\n_START_SECTION_\nPovijest\n_START_PARAGRAPH_\nSlavija je osnovana 3. lipnja 1931. godine._NEWLINE_Vlasnik kluba je bio \xc4\x8ceh Ernst Stiassny, vlasnik tekstilne tvrtke Tivar, dana\xc5\xa1njeg Varteksa. Bio je veliki zaljubljenik u nogomet i navija\xc4\x8d pra\xc5\xa1ke Slavije. Nogomet je tako\xc4\x91er bio omiljenim \xc5\xa1portom njegovih radnika u tvornici, koji su imali svoja dva unutarnja kluba, \xc5\xa0K Tekstilna i \xc5\xa0K Tivar, koji su djelovali unutar tvornice. Sve je to skupa urodilo odlukom neka se izgradi nogometno igrali\xc5\xa1te na livadi preko puta tvornice Tivar. Malo poslije su Tekstilna i Tivar na izvanrednim glavnim skup\xc5\xa1tinama odlu\xc4\x8dili spojiti ta dva kluba u jedan novi, \xc5\xa0portski klub Slaviju. Prvi du\xc5\xbenosnici ovog kluba su bili \xc4\x8cesi._NEWLINE_Dres i ime vara\xc5\xbedinskog kluba je nastao po uzoru na vlasnikov omiljeni klub. Dresovi su nastali po \xc5\xa1emi da je za razliku od pra\xc5\xa1ke Slavije, \xc4\x8diji je dres bio uzdu\xc5\xbeno bijelo-crvena kombinacija s crvenom zvijezdom, vara\xc5\xbedinska je Slavija imala plavu zvijezdu na bijelo-plavoj kombinaciji._NEWLINE_Brzo je napredovala, tako da je ve\xc4\x87 za 7 godina sudjelovala u najvi\xc5\xa1em razredu nogometnog natjecanja u Kraljevini Jugoslaviji. Prvenstvo 1938./39. je zavr\xc5\xa1ila na posljednjem 12. mjestu. Dvije godine poslije igrala je u najvi\xc5\xa1em razredu nogometnog natjecanja u Banovini Hrvatskoj. Prvenstvo 1940./41. zavr\xc5\xa1ila je na sredini ljestvice, na 5. mjestu, iza velikana hrvatskog nogometa, Hajduka, Gra\xc4\x91anskog, Concordije i HA\xc5\xa0K-a._NEWLINE_Zadnju utakmicu pod imenom \xc5\xa0K Slavija odigrala je 19. o\xc5\xbeujka 1941. godine protiv zagreba\xc4\x8dkog HA\xc5\xa0K-a._NEWLINE_Ratne godine bile su te\xc5\xa1ke za Slaviju. Nekoliko je igra\xc4\x8da otpustila zbog nedolaska na utakmicu. Dvojica su igra\xc4\x8da oti\xc5\xa1la tra\xc5\xbeiti radno mjesto u Zagrebu \xc5\xa1to je zna\xc4\x8dilo i klub u Zagrebu i odlazak iz slavije. Dio igra\xc4\x8da bili su \xc5\xbdidovi, koje je dono\xc5\xa1enje anti\xc5\xbeidovskih zakona u Kraljevini Jugoslaviji i poslije u NDH zakinulo za gra\xc4\x91anska prava. Dolazak NDH nije donio dobre dane. Povjerenik za \xc5\xa1port NDH Mi\xc5\xa1ko Zebi\xc4\x87 21. svibnja 1941. je odlukom ministra udru\xc5\xbebe raspustio sve \xc5\xa1portske saveze i olimpijski odbor. Istom je uveo povjereni\xc4\x8dki sustav u sve hrvatske \xc5\xa1portske klubove i organizacije. Vara\xc5\xbedinski \xc5\xa1port je zbog toga platio veliku cijenu, osobito \xc5\xa1to mno\xc5\xa1tvo igra\xc4\x8da vi\xc5\xa1e nije smjelo nastupati zbog svog podrijetla i/ili politi\xc4\x8dkog opredjeljenja, \xc5\xa1to je rezultiralo da su mnogi klubovi prestali raditi. U Vara\xc5\xbedinu je raspustio uprave V.\xc5\xa0.K. i Zanatskog \xc5\xa0K, ugasio potpuno R\xc5\xa0K Slobodu i H\xc5\xa0K Podravinu iz Ludbrega. Mnogi su igra\xc4\x8di tad oti\xc5\xa1li igrati za dotada\xc5\xa1njeg ni\xc5\xbeeliga\xc5\xa1a Zagorca. Slavija je odlukom usta\xc5\xa1kih vlastiju spojena s dotada\xc5\xa1njim lokalnim liga\xc5\xa1em H\xc5\xa0K Zagorcem pod tim imenom odigrala \xc4\x8detiri \xe2\x80\x9ePrvenstva hrvatskog dr\xc5\xbeavnog razreda\xe2\x80\x9c. \xc4\x8cinovnik vara\xc5\xbedinske bolnice imenovan je za povjerenika kluba. HR\xc5\xa0K Zagorac je po\xc4\x8deo djelovati od srpnja 1941. godine. Tivar je i nakon prisilna spajanja sa Zagorcem nov\xc4\x8dano pomagao klub._NEWLINE_Podrobniji \xc4\x8dlanak o temi: NK Varteks Vara\xc5\xbedin_NEWLINE__NEWLINE_Klub je reaktiviran poslije Drugog svjetskog rata 1945. godine, pod imenom NK Tekstilac u okviru Radni\xc4\x8dkog fiskulturnog dru\xc5\xa1tva Tekstilac. 1958. godine klupska uprava odlu\xc4\x8dila je dati ime klubu po imenu svog glavnog pokrovitelja i osniva\xc4\x8da, tvornici tekstila Varteks.'